Σφοδρή επίθεση εναντίον του Σταύρου Θεοδωράκη εξαπέλυσε ο νέος υπουργός Άμυνας σε σημερινή του συνέντευξη (Realnews).

«Σας έχω επαναλάβει πολλές φορές ότι εάν χρειαστώ κάτι, αντί να μιλήσω με τον κ. Θεοδωράκη, θα μιλήσω καλύτερα με τον κ. Μπόμπολα», είπε χαρακτηριστικά ο Πάνος Καμμένος και πρόσθεσε:

«Δεν έχω καμία αμφιβολία ότι ο κ. Θεοδωράκης είναι ένας πολύ καλός μάγειρας στο κρητικό του εστιατόριο, αλλά μπορεί, απογοητευμένος από το ότι δεν έγινε κυβέρνηση για να εξυπηρετήσει τα αφεντικά του, να συνεχίζει να μαγειρεύει κοχλιούς προς τέρψιν των φίλων του».

Παράλληλα, ο υπουργός Άμυνας προανήγγειλε την άμεση καταβολή των αναδρομικών στις Ένοπλες Δυνάμεις επιτιθέμενος στον Αντώνη Σαμαρά.

«Τα 60 εκατ. για τους εν ενεργεία που αφορούν την εκτέλεση της απόφασης των αναδρομικών του Συμβουλίου της Επικρατείας είναι το 50% από όσα έδωσε ο κ. Σαμαράς με μία τροπολογία -την πέμπτη τροπολογία μέσα σε λίγο καιρό- για το Μέγαρο Μουσικής», σημείωσε με έμφαση.

«Σύρει τη Ν.Δ. στη νέα πολιτική του ερημιά»

Υποστηρίζοντας ότι «Αντώνης Σαμαράς» και «Νέα Δημοκρατία» είναι δύο έννοιες που δεν συνάδουν, ο κ. Καμμένος δήλωσε ότι ο Αντώνης Σαμαράς ουδέποτε ήταν στη Νέα Δημοκρατία. «Άλλοτε την ανέτρεπε, άλλοτε τη βίαζε και άλλοτε την καταλάμβανε με εισαγωγή που στο παρελθόν δεν θα τολμούσαν να περάσουν την πόρτα της Ν.Δ.», είπε ο κ. Καμμένος, που κατέληξε λέγοντας ότι ο πρώην πρωθυπουργός σύρει τη Ν.Δ. στη νέα πολιτική του ερημιά.